Մարկո Բենասի

Մարկո Բենասի (իտալերեն՝ Marco Benassi, սեպտեմբերի 8, 1994(1994-09-08), Մեդոլլա, Էմիլիա Ռոմանիա, Իտալիա), իտալացի պրոֆեսիոնալ ֆուտբոլիստ։ Ներկայումս հանդես է գալիս Ֆիորենտինայի և Իտալիայի ազգային հավաքականի կազմում։ Խաղում է կենտրոնական կիսապաշտպանի դիրքում։


== Ակումբային կարիերա ==


=== Ինտեր Միլան ===
Ֆուտբոլիստի կարիերան Բենասին սկսել է Մոդենայում։ 2011 թվականի հունվարին նա միացավ Ինտեր Միլանին։ 2012-13 մրցաշրջանում Բենասին ընդգրկվեց Ինտերի Եվրոպայի Լիգայի համար թիմում։ 2012 թվականի հոկտեմբերին նա երկարաձգեց իր պայմանագիրը 5 տարով։ Իր պրոֆեսիոնալ դեբյուտը նշեց նոյեմբերի 22-ին՝ թիմի մեկնարկային կազմում խաղադաշտ դուրս գալով Եվրոպայի Լիգայի Ռուբին Կազանի դեմ խաղում։ Սերիա A-ում առաջին հանդիպումը անցկացրեց 2013 թվականի հունվարի 12-ին՝ Պեսկարայի դեմ խաղում։ Իր առաջին գոլը պրոֆեսիոնալ կարիերայում խփեց փետրվարի 21-ին՝ Եվրոպայի Լիգայի 1/16 եզրափակչի Կլուժի դեմ խաղում։ Իր առաջին մրցաշրջանում Բենասին անցկացրեց 13 հանդիպում՝ դառնալով 1 գոլի և 1 գոլային փոխանցման հեղինակ։
2013 թվականի հուլիսի 9-ին Բենասին 1 տարվա վարձավճարով տեղափոխվեց Լիվորնո։ Իր դեբյուտը ակումբի կազմում նշեց օգոստոսի 17-ին՝ փոխարինման մտնելով Իտալիայի գավաթի Սիենայի դեմ խաղում։ Իր առաջին գոլը Սերիա A-ում խփեց 2014 թվականի հունվարի 26-ին՝ Սասուոլոյի դեմ խաղում՝ այս խաղում տալով նաև գոլային փոխանցում։ Փետրվարի 16-ին իտալացին գոլային փոխանցում տվեց Կալյարիի դեմ խաղում, ապա հեռացվեց խաղադաշտից հանդիպման 90-րդ րոպեին։ Մարտի 16-ին նա գոլի և գոլային փոխանցման հեղինակ դարձավ Բոլոնյայի դեմ խաղում՝ 2-1 հաշվով հաղթանակ պարգևելով իր թիմին։ Լիվորնոյի կազմում Բենասին անցկացրեց 21 հանդիպում՝ դառնալով 2 գոլի և 4 գոլային փոխանցման հեղինակ։


=== Տորինո ===
2014 թվականի հուլիսի 1-ին Բենասին համատեղ սեփականության գործարքով միացավ Տորինոյին՝ դառնալով Դանիլո Դ'Ամբրոզիոյի տրանսֆերի մասը և ստանալով 94 համարի մարզաշապիկը։ Իր դեբյուտը Տորինոյի կազմում նշեց հուլիսի 31-ին՝ Եվրոպայի Լիգայի որակավորման 3-րդ փուլի Բրոմապոյկարնայի դեմ խաղում։ Իր առաջին գոլը խփեց 2015 թվականի հունվարի 18-ին՝ Չեզենայի դեմ խաղում։ Փետրվարի 1-ին նա 2 գոլային փոխանցում տվեց Սամպդորիայի դեմ խաղում։ Մարտի 12-ին իտալացին հեռացվեց խաղադաշտից Եվրոպայի Լիգայի 1/8 եզրափակչի Զենիտ Սանկտ Պետերբուրգի դեմ խաղում՝ ստանալով երկրորդ դեղին քարտը հանդիպման 28-րդ րոպեին։ Տորինոյի կազմում իր առաջին մրցաշրջանում Բենասին անցկացրեց 36 հանդիպում բոլոր մրցաշարերում՝ դառնալով 3 գոլի և 3 գոլային փոխանցման հեղինակ։
2015 թվականի հունիսի 25-ին Տորինոն 3․3 միլիոն եվրոյի դիմաց գնեց Բենասիի լրիվ տրանսֆերը, իսկ իտալացին ստացավ 15 համարի մարզաշապիկը։ Սեպտեմբերի 27-ին՝ Պալերմոյի դեմ խաղում նա կրկնեց Մարկո վան Բաստենի՝ Եվրո 1988-ի եզրափակչում խփած գնդակը՝ գեղեցիկ հարվածով գրավելով մրցակցի դարպասը։ Տորինոյի ավագի թևկապով առաջին հանդիպումը Բենասին անցկացրեց 2016 թվականի սեպտեմբերի 25-ին՝ Ռոմայի դեմ խաղում։ 2017 թվականի հունվարի 16-ին նա գոլ խփեց Միլանի դեմ խաղում, իսկ հանդիպումն ավարտվեց 2-2 հաշվով։ Տորինոյի կազմում Բենասին անցկացրեց 98 հանդիպում՝ դառնալով 12 գոլի և 10 գոլային փոխանցման հեղինակ։


=== Ֆիորենտինա ===
2017 թվականի օգոստոսի 9-ին Բենասին 5 տարվա պայմանագիր կնքեց Ֆիորենտինայի հետ։ Իր դեբյուտը նշեց օգոստոսի 20-ին՝ թիմի մեկնարկային կազմում խաղադաշտ դուրս գալով Ինտեր Միլանի դեմ խաղում։ Իր առաջին գոլը խփեց հոկտեմբերի 22-ին՝ Բենևենտոյի դեմ խաղում։ Հոկտեմբերի 25-ին իտալացին գոլի և գոլային փոխանցման հեղինակ դարձավ Տորինոյի դեմ խաղում։ Հոկտեմբերի 29-ին նա գոլ խփեց Կրոտոնեի դեմ խաղում, սակայն Ֆիորենտինան պարտվեց 2-1 հաշվով։ 2017-18 մրցաշրջանում Բենասին անցկացրեց 37 հանդիպում՝ դառնալով 5 գոլի և 3 գոլային փոխանցման հեղինակ։
2018 թվականի օգոստոսի 26-ին Բենասին դուբլ ձևակերպեց Կիևոյի դեմ խաղում։ Սեպտեմբերի 2-ին նա խփեց Ուդինեզեի դեմ հանդիպման միակ գնդակը՝ 1-0 հաշվով հաղթանակ պարգևելով Ֆիորենտինային։


== Միջազգային կարիերա ==
Բենասին ներկայացրել է Իտալիան տարբեր տարիքային երիտասարդական հավաքականներում։ 2015 թվականին նա մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 2 հանդիպում։ Բենասին դուբլ ձևակերպեց Անգլիայի դեմ խաղում, սակայն Իտալիան դուրս մնաց խմբային փուլից։ 2017 թվականին նա նա որպես Մ21 հավաքականի ավագ կրկին մասնակցեց Եվրոպայի առաջնությանը։ Այստեղ նա անցկացրեց 3 հանդիպում, իսկ Իտալիան հասավ մրցաշարի կիսաեզրափակիչ, որտեղ 3-1 հաշվով պարտվեց Իսպանիային։
2014 թվականի մարտի 10-ից 12-ը Բենասին Չեզարե Պրանդելիի կողմից հրավիրվեց Իտալիայի ազգային հավաքական որպես 2014 թվականի աշխարհի առաջնությունից առաջ երիտասարդ ֆուտբոլիստների գնահատման մի մաս։ 2016 թվականի մայիսին նա Անտոնիո Կոնտեի կողմից հրավիրվեց ազգային հավաքական Եվրո 2016-ի նախապատրաստական ընկերական խաղերի համար։ Բենասին ընդրկվեց Իտալիայի՝ Եվրոպայի առաջնության համար 30-հոգանոց թիմում, սակայն դուրս մնաց վերջնական կազմից և դարձավ 3 պահեստային խաղացողներից մեկը։
2018 թվականի սեպտեմբերին Բենասին Ռոբերտո Մանչինիի կողմից կրկին հրավիրվեց Իտալիայի ազգային հավաքական՝ Լեհաստանի և Պորտուգալիայի դեմ խաղերի համար, սակայն նորից խաղադաշտ դուրս չեկավ։


== Կարիերայի վիճակագրություն ==


=== Ակումբային վիճակագրություն ===
2018 թվականի հոկտեմբերի 7-ի դրությամբ


== Ծանոթագրություններ ==


== Արտաքին հղումներ ==
Բենասիի պաշտոնական Ինստագրամի էջը
Բենասին transfermarkt-ում
Բենասին soccerbase.com-ում
Բենասին WhoScored.com կայքում
Բենասին Ինտերի պաշտոնական կայքում
Բենասին Սերիա A-ի պաշտոնական կայքում Archived 2018-10-28 at the Wayback Machine.
Բենասին ՈՒԵՖԱ-ի պաշտոնական կայքում